**Informatīvais ziņojums**

 **"Par finanšu līdzekļu, kas piešķirti Aizsardzības ministrijai (Valsts aizsardzības militāro objektu un iepirkumu centram) ar Ministru kabineta 2020. gada 27. aprīļa rīkojumu Nr. 220 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”, izlietojumu"**

# I. Ievads

Informatīvais ziņojums "Par finanšu līdzekļu, kas piešķirti Aizsardzības ministrijai (Valsts aizsardzības militāro objektu un iepirkumu centram) ar Ministru kabineta 2020. gada 27. aprīļa rīkojumu Nr. 220 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem””, izlietojumu" (turpmāk – informatīvais ziņojums) izstrādāts, pamatojoties uz Ministru kabineta 2020. gada 27. aprīļa rīkojuma Nr. 220 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem” 3. punktā noteikto uzdevumu, kas paredz pienākumu Aizsardzības ministrijai trīs mēnešu laikā pēc ārkārtējās situācijas beigām sagatavot un iesniegt Ministru kabinetā pārskatu par iepriekš minētā rīkojuma 1. punktā minētā finansējuma izlietojumu atbilstoši faktiskajai situācijai un priekšlikumus tālākai rīcībai ar uzkrātajām rezervēm.

Informatīvā ziņojuma mērķis ir informēt Ministru kabinetu par finansējuma izlietojumu, kā arī, analizējot faktiskās situācijas aspektus un pamatojoties uz Aizsardzības ministrijas rīcībā esošajiem datiem par finanšu un citu resursu nepieciešamību un identificētajiem problēmjautājumiem, sniegt priekšlikumus par tālāko rīcību ar jau uzkrātajām rezervēm un tām rezervēm, kuras plānots iegādāties tuvākajā laikā.

# II. Pārskats par finansējuma izlietojumu

Ar Ministru kabineta 2020. gada 12. marta rīkojumu Nr. 103 “Par ārkārtējās situācijas izsludināšanu” (turpmāk – MK rīkojums Nr. 103) tika izsludināta ārkārtējā situācija visā valsts teritorijā, kas ilga no lēmuma pieņemšanas brīža līdz 2020. gada 9. jūnijam ar mērķi ierobežot Covid-19 izplatību ārkārtējās situācijas spēkā esamības laikā.

2020. gada 2. aprīlī stājās spēkā grozījumi MK rīkojumā Nr. 103 un ar Covid-19 krīzi saistīto individuālo aizsardzības līdzekļu un dezinfekcijas līdzekļu valsts materiālo rezervju pārvaldīšana tika uzticēta Aizsardzības ministrijai un tās padotības iestādei - Valsts aizsardzības militāro objektu un iepirkumu centram (turpmāk – Centrs), proti, tas kļuva par šo iestāžu uzdevumu. Ministru kabinets deleģēja Centram veikt individuālo aizsardzības līdzekļu un dezinfekcijas līdzekļu iegādes atbilstoši institūciju un prioritāro vajadzību sarakstā noteiktajam preču apjomam, ko uzturēja Valsts ugunsdzēsības un glābšanas dienests, kā arī nodrošināt iegādāto preču uzglabāšanu un norakstīšanu pēc to izsniegšanas.

2020. gada 27. aprīlī Ministru kabinets izdeva rīkojumu Nr. 220 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem””, kā rezultātā Aizsardzības ministrijai (Centram) tika piešķirti **45 734 760 *euro***, lai saistībā ar ārkārtējo situāciju, kas tika izsludināta Covid-19 izplatības ierobežošanai, segtu institūciju prioritāro vajadzību sarakstā minēto individuālo aizsarglīdzekļu un dezinfekcijas līdzekļu iegādes un transportēšanas izdevumus.

Izpildot MK rīkojuma Nr. 103 4.543. apakšpunktā noteikto uzdevumu par individuālo aizsardzības līdzekļu un dezinfekcijas līdzekļu centralizētu iegādi, Centrs ārkārtējās situācijas laikā noslēdza **29 līgumus** par dažādu individuālo aizsardzības līdzekļu un dezinfekcijas līdzekļu iegādi **33 588 174,30 *euro*** bez PVN apmērā. Informatīvā ziņojuma 1. pielikumā “Ārkārtējās situācijas laikā noslēgto individuālo aizsardzības līdzekļu un dezinfekcijas līdzekļu līgumu izpildes tabula uz 10.09.2020.” uzskaitīti Centra noslēgtie līgumi, kā arī fiksētas to izmaksas un izpildes statuss.

Savukārt informatīvā ziņojuma 2. pielikumā “Pārskats par 27.04.2020. Ministru kabineta rīkojuma Nr. 220 "Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"" ietvaros veiktajiem maksājumiem uz 31.08.2020.”iekļauta detalizēta finansējuma apguve pa noteiktām iegādāto preču kategorijām un Centra izmantotajiem pakalpojumiem, kas saistīti ar individuālo aizsardzības līdzekļu un dezinfekcijas līdzekļu iegādi un šīs preces kvalitātes pārbaudēm.

Kā redzams no 2. pielikumā iekļautās informācijas, dezinfekcijas līdzekļu iegādei kopā iztērēti 1 417 698,49 *euro*, individuālo aizsardzības līdzekļu iegādei – 32 814 481,03 *euro*. Papildu finansējums 20 071,70 *euro*, t.sk., PVN, apmērā tika izlietots medicīnisko masku un respiratoru testēšanai laboratorijās, kā arī transportēšanas un muitas brokeru pakalpojumiem, kur muitas brokeru pakalpojumu izmaksas sastāda 1 470,15 *euro*, transportēšanas pakalpojumu izmaksas uz testēšanas laboratorijām Eiropas Savienībā un humanitārās palīdzības nogādāšana uz Sanmarīno, Itāliju un Spāniju – 4 437,53 *euro*, laboratorijas pakalpojumu izmaksas – 14 164,02 *euro*.

Ņemot vērā minēto, secināms, ka uz 2020. gada 31. augustu, Ministru kabineta 2020. gada 27. aprīļa rīkojumā Nr. 220 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem” noteiktā finansējuma atlikums (ekonomija) ir **11 482 508,78 *euro*** apmērā.

Uz informatīvā ziņojuma sagatavošanas brīdi vēl nav veikta virkne plānoto maksājumu, kur prece vai pakalpojumi faktiski ir jau saņemti, piemēram, humanitārās palīdzības kravas uz Gruziju transportēšanas pakalpojumu apmaksa 4095,85 *euro* apmērā, apmaksa par piegādāto preci 810,00 *euro* apmērā, muitas brokeru pakalpojumu apmaksa 36,00 *euro* apmērā, laboratorijas sniegto pakalpojumu apmaksa 3 360,17 *euro* apmērā. Minētie maksājumi tiks veikti tuvākajā laikā, tādējādi proporcionāli samazinot ar Ministru kabineta 2020. gada 27. aprīļa rīkojumu Nr. 220 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem” piešķirtā finansējuma atlikuma apmēru.

Detalizēts kopsavilkums par Ministru kabineta 2020. gada 27. aprīļa rīkojuma Nr. 220 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem” piešķirtā finansējuma apriti un plānotā atlikuma apmēru norādīts tabulā zemāk.

|  |
| --- |
| **Kopsavilkums par piešķirtā finansējuma plānoto atlikumu** |
| **Nr.p.k.** | **Nosaukums** | **Summa EUR** |
| 1 | Ministru kabineta 2020. gada 27. aprīļa rīkojums “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” (turpmāk - MK rīkojums). | 45 734 760.00 |
| 2 | Saskaņā ar 2020. gada 29. aprīļa Finanšu ministrijas rīkojumu Nr. 144 "Par līdzekļu piešķiršanu", 2020. gada 27. maija Finanšu ministrijas rīkojumu Nr. 183 "Par līdzekļu piešķiršanu" un 2020. gada 3. jūlija Finanšu ministrijas rīkojumu Nr. 233 "Par līdzekļu piešķiršanu" (turpmāk - FM rīkojumi) Aizsardzības ministrijai faktiski piešķirtais finansējums.  | 39 682 946.00 |
| 3 | Ārkārtējās situācijas laikā noslēgto līgumu ietvaros, tai skaitā, medicīnisko masku un respiratoru testēšanai laboratorijās, kā arī transportēšanas un muitas brokeru pakalpojumiem līdz 2020. gada 27. augustam izlietoti finanšu līdzekļi.  | 34 252 251.22 |
| **4** | **Finansējuma atlikums uz 31.08.2020., pamatojoties uz MK rīkojumu** | **11 482 508.78** |
| **5** | **Finansējuma atlikums uz 31.08.2020., pamatojoties uz FM rīkojumiem** | **5 430 694.78** |
| 6 | Vēl plānoti maksājumi piešķirtā finansējuma ietvaros:1. Transportēšanas pakalpojumi dezinfekcijas līdzekļu nogādāšanai Gruzijā – 4095.85 EUR;2. Noslēgto līgumu ietvaros ieturētie līgumsodi, ko plānots pārskaitīt valsts budžetā - 227 239.78 EUR;3. Noslēgto līgumu ietvaros vēl nav piegādāta prece – 810.00 EUR;4. Noslēgto līgumu ietvaros nepiegādātās preces muitas brokeru pakalpojumu apmaksa - 36.00 EUR;5. Ķirurģisko masku testēšana laboratorijā - 3360.17 EUR;6. Transporta izmaksas, lai veiktu masku testēšanu - 28.16 EUR;7. 14.05.2020. Ministru kabineta ārkārtas sēdes attālinātā veidā protokola Nr. 33 13. paragrāfs "Higiēnisko masku 181 iegāde maznodrošinātiem" (400000 gab.) - 968 000 EUR | 1 203 569.96 |
| **7** | **Plānotais finansējuma atlikums, ņemot vērā MK rīkojumu** | **10 278 938.82** |
| **8** | **Plānotais finansējuma atlikums, ņemot vērā FM rīkojumus** | **4 227 124.82** |

# III. Esošās situācijas apraksts

Informatīvā ziņojuma II. sadaļā sniegts pārskats par finanšu līdzekļu izlietojumu, kas piešķirti saskaņā ar Ministru kabineta 2020. gada 27. aprīļa rīkojumu Nr. 220 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem” un kas izlietoti ārkārtējās situācijas laikā noslēgto līgumu apmaksai, kā arī par pakalpojumiem, kas tieši saistīti ar to izpildi, un humanitārās palīdzības sniegšanai.

Tajā pašā laikā saskaņā ar Covid-19 infekcijas izplatības pārvaldības likumā un Ministru kabineta 2020. gada 9. jūnija noteikumos Nr. 380 “Noteikumi par prioritāro institūciju un vajadzību sarakstā iekļautajām institūcijām nepieciešamajiem epidemioloģiskās drošības nodrošināšanas resursiem” (turpmāk – MK noteikumi Nr. 380) ietverto regulējumu Centram arī pēc ārkārtējās situācijas beigām Covid-19 infekcijas izplatības pārvaldības likuma darbības laikā tika dots uzdevums centralizēti veikt individuālo aizsardzības līdzekļu un medicīnisko ierīču centralizētu iegādi, pamatojoties uz Valsts ugunsdzēsības un glābšanas dienesta uzturētajā prioritāro institūciju un vajadzību sarakstā norādītajiem apjomiem, kas ietverti MK noteikumos Nr. 380 un kas atbilda iesaistīto institūciju nepieciešamību apjomam trīs mēnešiem.

MK noteikumu Nr. 380 sākotnējās ietekmes novērtējuma ziņojumā (anotācijā) ir iekļauta informācija, ka finansējums tajos norādīto individuālo aizsardzības līdzekļu un medicīnisko ierīču centralizētai iegādei ir paredzēts no finanšu līdzekļiem, kas piešķirti saskaņā ar Ministru kabineta 2020. gada 27. aprīļa rīkojumu Nr. 220 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”, un tā izlietošanas gadījumā iepirkumi tiek pārtraukti. Jau šī gada jūnijā tika identificēts, ka minētie finanšu līdzekļi visa MK noteikumos Nr. 380 noteiktā preču apjoma iegādei nebūs pietiekami. Šādu iemeslu dēļ tika uzrunātas atbildīgās ministrijas un institūcijas, lai tiktu sniegti priekšlikumi esošās situācijas risinājumiem. No atbildīgajām ministrijām un institūcijām priekšlikumi netika saņemti, bet tika uzsvērta noteikumos minēto preču nepieciešamība.

Šādu apsvērumu dēļ, kā arī, ņemot vērā plānoto finanšu atlikuma apmēru, kas minēts informatīvā ziņojuma II. sadaļā, Aizsardzības ministrija izstrādāja Ministru kabineta noteikumu projektu “Grozījumi Ministru kabineta 2020. gada 9. jūnija noteikumos Nr. 380 “Noteikumi par prioritāro institūciju un vajadzību sarakstā iekļautajām institūcijām nepieciešamajiem epidemioloģiskās drošības nodrošināšanas resursiem”” (turpmāk – Noteikumu projekts), kuros tika ietverts piedāvājums noteikt tikai to individuālo aizsardzības līdzekļu un medicīnisko ierīču kategorijas noteiktā apjomā, kāds nepieciešams, lai sasniegtu iesaistīto institūciju divu mēnešu nepieciešamības rezervi. Aizsardzības ministrijas virzītais Noteikumu projekts tika pieņemts Ministru kabinetā 2020. gada 29. septembrī (stājās spēkā 2020. gada 2. oktobrī).

Atsaucoties uz Ministru kabineta 2020. gada 27. aprīļa rīkojuma Nr. 220 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem” 3. punktā noteikto, ka Aizsardzības ministrijai jāiesniedz priekšlikumi tālākai rīcībai ar uzkrātajām rezervēm, Aizsardzības ministrija informē, ka no citām ministrijām vai iesaistītajām institūcijām nav saņēmusi ierosinājumus par iespējamās rīcības modeļiem. Tāpat sarunās ir noskaidrojies, ka nevienas iestādes rīcībā šobrīd nav tādas noliktavas, kuras būtu gan tehniski, gan apjoma ziņā atbilstošas tām paredzēto un jau šobrīd iegādāto epidemioloģiskās drošības nodrošināšanas resursu izvietošanai.

Pēc ārkārtējās situācijas beigām, pakāpeniski saņemot komersantu piegādātās preces, tika secināts, ka Centra Centrālajā noliktavā, kura tehniski ir piemērota šādu preču uzglabāšanai, nav iespējams izvietot visu saņemto preču apjomu, tādēļ sākotnēji preces tika izvietotas ārpus preču uzglabāšanas sistēmām, noliktavas brīvajās vietās, vēlāk tās īslaicīgi tika izvietotas citās Centra noliktavās, lai veicot Centra bilancē esošo materiālo vērtību pārvietošanu uz citām noliktavām, varētu nodrošināt atbilstošu uzglabāšanu Centrālajā noliktavā. Uz šo brīdi Centrālajā noliktavā ir traucēti iekšējie loģistikas procesi – preču pieņemšana, izvietošana plauktu sistēmā, komplektācija un izsniegšana. Centrālās noliktavas platība un palešu plauktu sistēmas nav atbilstošas ienākušo preču apjomiem savietojamībā ar Centrālajā noliktavā uzglabātajām Centra bilancē esošajām materiālajām vērtībām. Atsaucoties uz iepriekš norādīto, ir secināms, ka pie šādiem apstākļiem fiziski nebūs iespējams izvietot resursus, ko plānots iegādāties arī atbilstoši grozītajam MK noteikumu Nr. 380 regulējumam.

Centrālajā noliktavā pavisam kopā ir 4318 palešu vietas, no kurām 3036 palešu vietas šobrīd aizņem aizsardzības resoram paredzētie materiāltehniskie līdzekļi, savukārt 1100 palešu vietas – ārkārtējā situācijā iegādātās preces. Šobrīd Centrs pārplāno savus iekšējos loģistikas procesus un Centrālajā noliktavā atbrīvo vietu vēl 700 palešu vietām, kur uzglabāt ārkārtējā situācijā iegādātās preces (tās, kurām nav jānodrošina īpaši uzglabāšanas apstākļi, piemēram - dezinfekcijas līdzekļi), kuras šobrīd tiek uzglabātas reģionālajās noliktavās, lai nodrošinātu preču atrašanos vienuviet. No minētā ir secināms, ka Centrālās noliktavas darbs ir pakārtots ārkārtējā situācijā iegādāto epidemioloģiskās drošības nodrošināšanas resursu apritei, tādējādi būtiski apgrūtinot un brīžiem pat paralizējot aizsardzības nozares apgādes procesus, kas rezultējas iestādes tiešo uzdevumu nesavlaicīgā izpildē.

Aizsardzības ministrija norāda, ka sākotnējā koncepcija - Centra noliktavas izmantot kā tranzīta noliktavas, lai preci varētu maksimālā īsā laikā nodot iesaistītajām institūcijām, - vairāk nedarbojas. Epidemioloģiskās drošības nodrošināšanas resursu kustība notiek relatīvi mazos apjomos. Pēc Valsts ugunsdzēsības un glābšanas dienesta iniciatīvas tika apspriesta iespēja pilnīgi apturēt minēto preču kustību, nosakot, ka Centram būs jāglabā šī rezerve atkārtotas Covid-19 krīzes pārvarēšanai.

Vienlaikus aktualizējot plānošanas procesus par epidemioloģiskās drošības nodrošināšanas resursu uzglabāšanu, rosinām ņemt vērā arī to derīguma termiņus, kas apkopoti informatīvā ziņojuma 3. pielikumā, kur redzams, ka pirmais derīguma termiņš vienai preču kategorijai beidzas 2021. gada oktobrī, bet lielākajai daļai preču – 2022. gada maijā – jūnijā, līdz ar to nepieciešams izlemt, pie kā glabāšanā minētās preces atradīsies, lai šī persona spētu savlaicīgi veikt visas nepieciešamās darbības ar preču nomaiņu. Ņemot vērā esošo izsniegšanas pieredzi un no iesaistīto institūciju pārstāvjiem izskanējušos plānošanas pieņēmumus, ka šobrīd dažām precēm ikdienas apgrozījums ir 100 reizes mazāks nekā ārkārtējās situācijas laikā, rosinām plānot savlaicīgu jau nopirkto mantu izsniegšanu, aizvietojot tās Centra noliktavā ar precēm ar ilgāku derīguma termiņu (iespējams, tām, kuras ikdienā pērk iesaistītās institūcijas), vai arī pakāpeniski samazinot krājuma daudzumu, pamatojoties uz epidemioloģiskās drošības rezultātiem. Par pamatu ņemot resursu izsniegšanas datus par laika periodu no 2020. gada 10. jūnija līdz informatīvā ziņojuma gatavošanas brīdim, ir secināms, ka vairums resursu kategoriju pie šādiem izsniegšanas apjomiem noliktavā varētu tikt uzglabāti vairāk nekā 10 gadus, kas nav savietojams ar to derīgumu termiņu datiem. Laicīgi neplānojot minēto resursu nomaiņu vai izsniegšanu glabāšanā iesaistītajām institūcijām, ja epidemioloģiskā drošības situācija nepasliktinās[[1]](#footnote-2) un nepieaug resursu pieprasījumu skaits, Centrs ar ievērojamu ticamības pakāpi prognozē, ka daļa resursu būs utilizējama. Utilizācijas izmaksas uz šo brīdi nav apkopotas.

Ņemot vērā iepriekš izklāstītos argumentus, kā arī to, ka iesaistītās institūcijas nav izteikušas gatavību pieņemt glabāšanā sev pienākošās rezerves, Aizsardzības ministrija izsaka priekšlikumu līdz 2023. gada beigām vēl saglabāt Centram deleģēto epidemioloģiskās drošības nodrošināšanas resursu uzglabāšanas uzdevumu, paredzot, ka ik pēc sešiem mēnešiem šī nepieciešamība tiek pārskatīta, bet ne ilgāk kā līdz Covid-19 infekcijas izplatības pārvaldības likuma darbības termiņa beigām. Centrs uzglabās epidemioloģiskās drošības nodrošināšanas resursus līdz brīdim, kad tie tiks pieprasīti no iesaistīto institūciju puses un izsniegti apgādes koordinatoriem. Iesaistītās institūcijas izsniedzamo epidemioloģiskās drošības nodrošināšanas resursu apjomu noteiks pašas, atbilstoši objektīvai nepieciešamībai un savām tehniskajām iespējām tās uzglabāt savā infrastruktūrā. Neraugoties uz norādīto, Aizsardzības ministrija aicinātu iesaistītās institūcijas izsniegšanas pieprasījumus veikt, maksimāli efektīvi plānojot šajā procesā patērējamo personāla un citu resursu izlietojumu, proti, atbilstoši nepieciešamībai un uzglabāšanas iespējām, pieprasot vienlaikus lielākus apjomus, mākslīgi tos nesadalot.

Vienlaikus rosinām ļaut Aizsardzības ministrijai veikt iekšējo finanšu resursu pārdali maksimāli pieļaujamo valsts budžeta izdevumu apjoma 2021.–2023. gadam ietvaros, novirzot šim mērķim atbilstošu finansējumu, ar kuru tiktu nodrošināta papildus noliktavu telpu iznomāšana un uzturēšana, kā arī personāla piesaiste.

Atbilstoši informatīvā ziņojuma 3. pielikumā fiksētajam, lai glabāšanā izvietotu jau iegādāto un nākotnē iegādātos plānoto epidemioloģiskās drošības nodrošināšanas resursu apjomu, nepieciešamas noliktavas telpas 2500 m2 platībā ar vismaz 2350 palešu vietām. Epidemioloģiskās drošības nodrošināšanas resursu uzglabāšanai atbilstošu noliktavu mēneša telpu nomas maksa par 1 m2 ir aptuveni 5 *euro*,savukārt apsaimniekošanas izmaksas ir aptuveni 0,7 *euro* par 1 m2, papildus jārēķinās ar komunālo maksājumu izmaksām pēc faktiskā patēriņa (elektrība, ūdens, apkure).

Noliktavu telpu 2500 m2 platībā nomas un apsaimniekošanas izmaksas viena kalendārā gada ietvaros provizoriski varētu sastādīt 206 910 *euro* ar PVN, neierēķinot komunālo pakalpojumu izmaksas. Pēc Centra pieredzes viena kalendārā gada komunālo pakalpojumu izmaksas šādām telpām varētu būt ap 25 000 *euro* ar PVN, noliktavas tehnikas noma – 10 000 *euro* ar PVN, noliktavas uzturēšanas izmaksas – 12 000 *euro* ar PVN.

Apkopojot visas ar 2500 m2 lielas noliktavas nomu un uzturēšanu saistītās izmaksas, secināms, ka tādas noliktavas iznomāšanai un uzturēšanai viena kalendārā gada ietvaros provizoriski nepieciešami 253 910 *euro* ar PVN. Ņemot vērā to, ka Centra veiktās tirgus situācijas analīzes dati norāda, ka komersanti iznomājamās noliktavu platības vēlas nodot ilgtermiņa nomā, tas ir, sākot ar trim gadiem, kā arī ņemot vērā, ka nav iespējams prognozēt Covid-19 izplatības riskus vai tā samazināšanās iespējamību, Aizsardzības ministrija ierosina noteikt trīs gadu nomas periodu, kur izdevumi pēc iepriekšējā aprēķina sastādītu 761 730 *euro* ar PVN (2021. - 2023. gadiem).

Tāpat papildus finansējums jāparedz kvalificēta personāla resursa nodrošināšanai, kas pastāvīgi veiktu visus pienākumus, kas tieši saistāmi ar epidemioloģiskās drošības nodrošināšanas resursu uzglabāšanu un apriti, tajā skaitā, līgumu izpildes jautājumiem. Centrs, ar 2020. gada 2. aprīli veicot tam uzticētos pienākumus, ir secinājis, ka šāda apjoma epidemioloģiskās drošības nodrošināšanas resursu uzglabāšanā un apritē pastāvīgi iesaistāmi seši darbinieki, proti, divi noliktavas pārziņi (7. mēnešalgu grupa), viens uzskaitvedis (8. mēnešalgu grupa), viens līgumu vadības speciālists (9. mēnešalgu grupa), viens juriskonsults (10. mēnešalgu grupa) un viens nodaļas/projekta vadītājs (11. mēnešalgu grupa). Amata vietas tiek plānotas uz noteiktu laiku no 2020. gada novembra līdz 2023. gada decembrim. Ja valdība lems par šīs funkcijas apturēšanu ātrākā laika posmā, tad arī minētās amata vietas netiks saglabātas.

Nepieciešamais finansējums minētā personāla nodrošināšanai kalendārā gada ietvaros veidojas 128 452 *euro* apmērā, savukārt trīs gadu periodā (2021.-2023. gadam) kopā - 385 356 *euro*.

Ņemot vērā iepriekš minēto, Aizsardzības ministrija ierosina atbalstīt Aizsardzības ministrijas priekšlikumu par 6 jaunu amata vietu izveidi Centrā un noliktavu telpu nomu no 2020. gada 1. novembra līdz 2023. gada beigām Aizsardzības ministrijai pieejamo valsts budžeta līdzekļu ietvaros. Lai arī Aizsardzības ministrijas priekšlikums ir saistīts ar finansējuma pārdali un jaunu terminētu amata vietu radīšanu, šāds lēmums ir objektīvi nepieciešams, lai Centrs varētu nodrošināt savu tiešo funkciju un uzdevumu netraucētu izpildi un pietiekamā apjomā turpinātu Nacionālo bruņoto spēku apgādi un iepirkumu realizāciju.

No Iekšlietu ministrijas tika saņemts ierosinājums paredzēt uzdevumu epidemioloģiskās drošības nodrošināšanas resursu aprites nodrošināšanai, ko Iekšlietu ministrija izstrādātu sadarbībā ar Veselības ministriju un Valsts ugunsdzēsības un glābšanas dienestu, pamatojoties uz Valsts kontroles secinājumiem[[2]](#footnote-3), kas tika iesniegti Ministru kabinetā pēc revīzijas par centralizētu individuālo aizsardzības līdzekļu iegādi.

Valsts ugunsdzēsības un glābšanas dienests informēja, ka iepriekš minētais ierosinājums jau ir skatīts arī Starpinstitūciju darbības koordinācijas grupas 2020. gada 28. septembra sēdē un ir atbalstīts, uzdodot pilnveidot normatīvos aktus par valsts materiālajām rezervēm, paredzot veikt grozījumus šādos normatīvajos aktos – Valsts materiālo rezervju likums, Ministru kabineta 2019. gada 18. jūnija noteikumi Nr. 268 “Valsts materiālo rezervju izmantošanas un pārbaudes kārtība”, Ministru kabineta 2019. gada 18. jūnija noteikumi Nr. 256 “Valsts materiālajās rezervēs ietilpstošo zāļu un medicīnisko ierīču atsavināšanas kārtība” - ar mērķi, lai būtu elastīgāks process valsts materiālo rezervju izsniegšanai un valsts materiālo rezervju atjaunināšanai (rezervēm, kurām ir derīguma termiņš, piemērojot jau esošo zāļu un medicīnisko ierīču atsavināšanas kārtību), kā arī par to, kā ārkārtas apstākļos var iepirkt resursu, kas pārsniedz valsts materiālo rezervju nomenklatūras apjomu un veidu. Pieeju plānots veidot visaptverošu, ne tikai attiecībā uz šī brīža infekcijas izplatīšanās apdraudējumu.

Tāpat tiek plānots precizēt valsts materiālo rezervju nomenklatūru, ko apstiprina ar Ministru kabineta rīkojumu, paredzot, ka apjomiem jābūt samērīgiem, lai tos varētu realizēt arī ikdienas vajadzībām attiecīgajā nozarē noteiktā laika periodā.

Ar šādiem grozījumiem normatīvajos aktos tiktu pilnveidota Valsts materiālo rezervju sistēma resursu uzglabāšanai un atjaunināšanai ar patstāvīgu rezervi, kā arī tas radītu pēc iespējas mazākus saimnieciskos izdevumus valstij. Iekšlietu ministrija sadarbībā ar Valsts ugunsdzēsības un glābšanas dienestu jau ir uzsākusi minēto grozījumu izstrādi.

# IV. Secinājumi un priekšlikumi

1. Pieņemt zināšanai Aizsardzības ministrijas iesniegto informatīvo ziņojumu par finanšu līdzekļu, kas piešķirti Aizsardzības ministrijai (Centram) ar Ministru kabineta 2020. gada 27. aprīļa rīkojumu Nr. 220 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem””, izlietojumu, kur plānotais finansējuma atlikums ir 10 278 938,82 *euro*.
2. Aizsardzības ministrijai ziņot par situāciju epidemioloģiskās drošības nodrošināšanas resursu pieejamībā ik pēc 6 mēnešiem līdz Covid-19 infekcijas izplatības pārvaldības likuma darbības termiņa beigām.
3. Lai Centrs varētu turpināt veikt jau iegādāto epidemioloģiskās drošības nodrošināšanas resursu uzglabāšanu un nepieciešamo apriti, būtiski nesamazinot vai pat neparalizējot savu funkcionalitāti apgādes jomā aizsardzības nozarē, nepieciešams pārdalīt aizsardzības resoram piešķirto finansējumu atbilstošu noliktavas telpu nomai un uzturēšanai, kā arī nepieciešamā personāla nodrošināšanai.
4. Iekšlietu ministrijai sadarbībā ar Veselības ministriju un Valsts ugunsdzēsības un glābšanas dienestu jāizstrādā priekšlikumi epidemioloģiskās drošības nodrošināšanas resursu aprites nodrošināšanai.

Pielikumā:

1. Ārkārtējās situācijas laikā noslēgto individuālo aizsardzības līdzekļu un dezinfekcijas līdzekļu līgumu izpildes tabula uz 10.09.2020.;
2. Pārskats par 27.04.2020. Ministru kabineta rīkojuma Nr. 220 "Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"" ietvaros veiktajiem maksājumiem uz 31.08.2020.;
3. Iegādāto individuālo aizsardzības līdzekļu un dezinfekcijas līdzekļu derīgumu termiņu tabula;
4. Epidemioloģiskās drošības nodrošināšanas resursu iegādes izmaksu un tām nepieciešamo noliktavas platību kopsavilkums;
5. Nozaru apgādes koordinatoriem izsniegto epidemioloģiskās drošības nodrošināšanas resursu finansiālais novērtējums uz 15.09.2020.

Ministru prezidenta biedrs

Aizsardzības ministrs Artis Pabriks

Valsts sekretārs Jānis Garisons

I.Gulbe, 67300272

Ieva.Gulbe@vamoic.gov.lv

A.Liekne, 67335168

Agnese.Liekne@mod.gov.lv

DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Saskaņā ar Veselības ministrijas sniegto informāciju individuālo aizsardzības līdzekļu un medicīnisko ierīču apjoma patēriņš palielināsies līdz ar elpošanas ceļu infekcijas slimību pieaugumu rudenī un Covid-19 infekcijas slimības izplatības palielināšanos. [↑](#footnote-ref-2)
2. 1. Uzdot Starpinstitūciju darbības koordinācijas grupai veikt nepieciešamos pasākumus, lai novērtētu iesaistīto valsts un pašvaldību institūciju gatavību un materiālo resursu pietiekamību, lai vismaz minimālā apjomā nodrošinātu sabiedrības apdraudējuma novēršanai nepieciešamās pamatvajadzības atkārtota Covid19 uzliesmojuma gadījumā. Par secinājumiem un priekšlikumiem informēt Ministru kabinetu. 2. Paredzēt Starpinstitūciju darbības koordinācijas grupai pienākumu, nodrošinot Covid-19 infekcijas izplatības pārvaldības likuma darbību un iesaistīto institūciju savstarpēju darbības koordināciju, vērtēt, vai joprojām pastāv uz visām iegādājamo preču kategorijām attiecināmi apstākļi, kas pamato Publisko iepirkumu likuma nepiemērošanu. [↑](#footnote-ref-3)